เซียนชี้ทองแค่ปรับฐานตั้งเป้าปีนี้1,640ดอลล์
&#8220;ออสสิริส&#8221; ยันทองปรับฐานถึง ก.ค. ก่อนทะยานขึ้นผู้ค้าทองปรับเป้าราคาพุ่งสูงสุด 1,640-1,650 เหรียญสหรัฐ ทั้งปีให้ผลตอบแทน15%
20 ส.ค. 2554

“ออสสิริส” ยันทองปรับฐานถึง ก.ค. ก่อนทะยานขึ้นผู้ค้าทองปรับเป้าราคาพุ่งสูงสุด 1,640-1,650 เหรียญสหรัฐ ทั้งปีให้ผลตอบแทน15%
นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส กล่าวว่า แนวโน้มราคาทองคำช่วงนี้จนถึงเดือน ก.ค.คาดว่าจะอยู่ในช่วงปรับฐานก่อนจะขึ้นต่อเพราะเชื่อว่าเศรษฐกิจโลกฟื้นตัวช้า โดยเฉพาะสหรัฐที่คนว่างงานยังสูงและเป็นช่วงหัวเลี้ยวหัวต่อใกล้สิ้นสุดมาตรการผ่อนคลายเชิงปริมาณ (QE2) และมีปัญหาว่าจะมีการต่อ QE3 หรือไม่ ขณะที่ยุโรปอยู่ในระหว่างปรับปรุงโครงสร้างหนี้
สำหรับมุมมองของบริษัทเชื่อว่าราคาทองคำในระยะกลางและระยะยาวมีทิศทางเป็นบวกโดยปรับเป้าหมายราคาปีนี้ขึ้นไปถึง1,640 เหรียญสหรัฐต่อออนซ์ จาก 1,600 เหรียญสหรัฐ หรือ 2.2 หมื่นบาทต่อบาททองคำ
นพ.กฤชรัตน์ หิรัณยศิริ ประธานกรรมการ กลุ่มบริษัท เอ็มทีเอส โกลด์ แม่ทองสุก ได้ปรับเป้าหมายราคาทองคำปีนี้ขึ้นเช่นกันจาก 1,600 เหรียญสหรัฐเป็น 1,650 เหรียญสหรัฐต่อออนซ์ หรือ 2.34 หมื่นเหรียญสหรัฐ โดยคาดว่าจะถึงจุดสูงสุดราคานี้ในเดือน ต.ค. 2554
นอกจากนั้น ยังคาดว่าทั้งปีผลตอบแทนจากการลงทุนทองคำนับตั้งแต่วันแรกของปีที่ 1,420 เหรียญสหรัฐต่อออนซ์ เมื่อวันที่ 3 ม.ค. จนถึงราคาทองคำทำจุดสูงสุดจะให้ผลตอบแทนจากการลงทุน 15% นับว่าเป็นอัตราที่สูงเป็นเลขสองหลักแม้เทียบสองปีที่ผ่านมาจะน้อยกว่า
สำหรับการซื้อขายโกลด์ฟิวเจอร์สในตลาดอนุพันธุ์ (ประเทศไทย) หรือ TFEX ล่าสุดบริษัท เอ็มทีเอส โกลด์ฟิวเจอร์ มีส่วนแบ่งการตลาดสูงสุดในโบรกเกอร์ทองคำทั้งหมด 6 ราย รองลงมาคือ ออสสิริสฟิวเจอร์ส และจีที เวลธ์ แมเนจเมนท์